To politifolk fra Nordsjælland findes torsdag af Østre Landsret skyldige i at have modtaget bestikkelse fra rigmanden Karsten Ree. Straffen er 20 dages betinget fængsel til hver for overtrædelse af den mildeste bestikkelsesparagraf.

Hermed omstøder landsretten byrettens dom, hvor de to betjente blev frikendt.

Det oplyser den ene af de to tiltaltes forsvarer, Martin Cumberland.

- Det er noget af en mavepuster. Jeg sidder lidt tilbage med den fornemmelse, at operationen lykkedes, men at patienten døde. Jeg er meget overrasket, og jeg har hele tiden været af den overbevisning, at juraen ville være på min klients side, siger forsvareren.

Læs også : Anklager vil have to betjente dømt for korruption i landsretten

Forsvarsadvokaten holder fast i, at hans klient og den anden dømte ikke modtog bestikkelse i deres egenskab af betjente.

- De er blevet dømt for paragraf 144, der omfatter passiv bestikkelse. Det betyder, at der ikke nødvendigvis er noget krav om en modydelse, men det er et faktum, at man ikke må modtage noget, når man arbejder i offentlig tjeneste.

Modtog safaritur til spotpris

Sagens omdrejningspunkt var en safaritur, som rigmanden Karsten Ree havde givet de to betjente til en meget billig pris.

De to betjente havde mødt Ree under en efterforskning, hvor rigmanden var mistænkt for menneskesmugling. Anklagemyndigheden valgte dog at opgive sagen mod Karsten Ree.

Efter sagens afslutning blev betjentene private venner med Karsten Ree, og det var i den sammenhæng, at de blev tilbudt en tur på safari.

Netop den private forbindelse mellem de dømte og rigmanden burde have stillet ind i landsrettens afgørelse, mener forsvarsadvokaten.

- De modtog ikke turen i deres egenskab af politimænd. De er private venner med Karsten Ree, og private venner må modtage hvad som helst, siger Martin Cumberland.

De to betjente - på henholdsvis 57 og 64 år - har været suspenderet under sagen, og de risikerer nu at blive smidt ud af ordensmagten.

Forsvareren skal nu nærlæse dommen, før han i sin samråd med sin klient beslutter, om han vil forsøge at få rejst sagen for Højesteret.